b'\n_START_ARTICLE_\nArla Foods\n_START_SECTION_\nHistorie\n_START_PARAGRAPH_\nSelskabet var tidligere ejet af ca. 7.200 danske og svenske landm\xc3\xa6nd. Udover de danske og svenske andelshavere havde Arla Foods amba \xc3\xa9n tysk andelshaver, Hansa Milch eG , der blev optaget som andelshaver i 2011 i forbindelse med en overtagelse af det tyske mejeri Hansa Milch. I 2010 besk\xc3\xa6ftigede Arla Foods ca. 16.215 fuldtidsmedarbejdere og omsatte for 49,03 mia. kr. _NEWLINE_I 1999, \xc3\xa5ret f\xc3\xb8r Arla-fusionen, blev MD Foods valgt som firmanavn efter en fusion mellem Danmarks dengang to st\xc3\xb8rste mejeriselskaber, Kl\xc3\xb8ver M\xc3\xa6lk og MD Foods. MD stod for Mejeriselskabet Danmark. Selskabet fusionerede i 2011 med det tyske andelsselskab Hansa Milch eG, der i 2009 omsatte for 2,05 mia. kr.\n_START_SECTION_\nAndelshavere\n_START_PARAGRAPH_\nKoncernens 12.629 andelshavere var i 2013 fordelt p\xc3\xa5 syv lande. Landene var Danmark, Sverige, Storbritannien, Holland, Belgien, Tyskland og Luxembourg. I Sverige var der 3.865 (2011) andelshavere, i Danmark 3.838 (2011) og i Storbritannien 2.800 (2013).\n_START_SECTION_\nInternationalt salg\n_START_PARAGRAPH_\nArla Foods eksporterer en r\xc3\xa6kke produkter til bl.a. Mellem\xc3\xb8sten, Asien og europ\xc3\xa6iske lande som Storbritannien, Tyskland og Holland, men har ogs\xc3\xa5 egne produktionssteder, bl.a. i Saudi-Arabien. Arla Foods blev i januar 2006 ramt af en omfattende handelsboykot mod danske varer i Mellem\xc3\xb8sten, som f\xc3\xb8lge af de 12 Muhammed-tegninger, der blev bragt i Jyllands-Posten fire m\xc3\xa5neder tidligere._NEWLINE_Sm\xc3\xb8reosten Buko og Lurpak-sm\xc3\xb8r er eksempler p\xc3\xa5 produkter som Arla eksporterer meget af.\n_START_SECTION_\nSt\xc3\xb8rste markeder\n_START_PARAGRAPH_\nDe st\xc3\xb8rste markeder for Arla var i 2013 (procentdel af den samlede oms\xc3\xa6tning): Storbritannien 26\xc2\xa0%, Sverige 16\xc2\xa0%, Tyskland 15\xc2\xa0%, Danmark 9\xc2\xa0% og Finland 4\xc2\xa0%.'